CELEX: 32015R1747
Language: el
Date: 2015-09-30 00:00:00
Title: Εκτελεστικός κανονισμός (ΕΕ) 2015/1747 της Επιτροπής, της 30ής Σεπτεμβρίου 2015, για τη διόρθωση του παραρτήματος του κανονισμού (ΕΕ) αριθ. 26/2011 σχετικά με την έγκριση της βιταμίνης Ε ως πρόσθετης ύλης ζωοτροφών για όλα τα ζωικά είδη (Κείμενο που παρουσιάζει ενδιαφέρον για τον ΕΟΧ)

1.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 256/7
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1747 ΤΗΣ ΕΠΙΤΡΟΠΉΣ
   της 30ής Σεπτεμβρίου 2015
   για τη διόρθωση του παραρτήματος του κανονισμού (ΕΕ) αριθ. 26/2011 σχετικά με την έγκριση της βιταμίνης Ε ως πρόσθετης ύλης ζωοτροφών για όλα τα ζωικά είδη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για τις πρόσθετες ύλες που χρησιμοποιούνται στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2).
            
         
               (2)
            
            
               Η βιταμίνη E αποτέλεσε αντικείμενο επαναξιολόγησης και εγκρίθηκε δυνάμει του κανονισμού (ΕΕ) αριθ. 26/2011 της Επιτροπής (3) έως τις 4 Φεβρουαρίου 2021 ως πρόσθετη ύλη ζωοτροφών για όλα τα ζωικά είδη.
            
         
               (3)
            
            
               Αν και το άρθρο 1 του κανονισμού (ΕΕ) αριθ. 26/2011 αναφέρεται σε παρασκευάσματα βιταμίνης E που εγκρίνονται ως πρόσθετες ύλες ζωοτροφών σύμφωνα με τις προϋποθέσεις που καθορίζονται στο παράρτημα του εν λόγω κανονισμού, δεν γίνεται καμία αναφορά σε παρασκευάσματα στο εν λόγω παράρτημα. Η ασυνέπεια αυτή οδηγεί τις αρχές ελέγχου ορισμένων κρατών μελών να θεωρούν ότι τα παρασκευάσματα που περιέχουν βιταμίνη Ε δεν επιτρέπονται.
            
         
               (4)
            
            
               Για να είναι δυνατή η ορθή ερμηνεία του κανονισμού (ΕΕ) αριθ. 26/2011, είναι αναγκαίο να περιληφθεί αναφορά στο παράρτημα του εν λόγω κανονισμού, η οποία να αποσαφηνίζει τη χρήση και τη διάθεση στην αγορά παρασκευασμάτων που περιέχουν βιταμίνη Ε, δεδομένου ότι αυτή ήταν η πρόθεση του νομοθέτη κατά την έκδοση του κανονισμού.
            
         
               (5)
            
            
               Επιπροσθέτως, η πείρα από επίσημους ελέγχους σχετικά με την επισήμανση της βιταμίνης Ε έδειξε ότι θα πρέπει να γίνει αποσαφήνιση όσον αφορά την ειδική ονομασία που έχει δοθεί στην πρόσθετη ύλη.
            
         
               (6)
            
            
               Συνεπώς, ο κανονισμός (ΕΕ) αριθ. 26/2011 θα πρέπει να διορθωθεί ανάλογα.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 26/2011 τροποποιείται ως εξής:
   
               1.
            
            
               Ατη στήλη υπό τον τίτλο «Πρόσθετη ύλη»:
               
                           —
                        
                        
                           η ονομασία «Βιταμίνη Ε/ρακεμικό μείγμα όλων των στερεοϊσομερών της οξικής α-τοκοφερόλης» αντικαθίσταται με την ονομασία «“Βιταμίνη Ε” ή “ρακεμικό μείγμα όλων των στερεοϊσομερών της οξικής α-τοκοφερόλης”»·
                        
                     
                           —
                        
                        
                           η ονομασία «Βιταμίνη Ε/οξική RRR-α-τοκοφερόλη» αντικαθίσταται με την ονομασία «“Βιταμίνη E” ή “οξική RRR-α-τοκοφερόλη”»·
                        
                     
                           —
                        
                        
                           η ονομασία «Βιταμίνη Ε/RRR-α-τοκοφερόλη» αντικαθίσταται με την ονομασία «“Βιταμίνη E” ή “RRR-α-τοκοφερόλη”».
                        
                     
         
               2.
            
            
               Στη στήλη υπό τον τίτλο «Άλλες διατάξεις», προστίθεται το ακόλουθο σημείο:
               
                           «3.
                        
                        
                           Η βιταμίνη Ε μπορεί να διατίθεται στην αγορά και να χρησιμοποιείται ως πρόσθετη ύλη με τη μορφή παρασκευάσματος».
                        
                     
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Σεπτεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 268 της 18.10.2003, σ. 29.
   
      (2)  Οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (ΕΕ L 270 της 14.12.1970, σ. 1).
   
      (3)  Κανονισμός (ΕΕ) αριθ. 26/2011 της Επιτροπής, της 14ης Ιανουαρίου 2011, σχετικά με την έγκριση της βιταμίνης Ε ως πρόσθετης ύλης ζωοτροφών για όλα τα ζωικά είδη (ΕΕ L 11 της 15.1.2011, σ. 18).